Ruslan Abdullayev

Ruslan Abdulla oğlu Abdullayev (d.7 mart 1944 — ö. 31 yanvar 2002) — SSRİ dövründə və Azərbaycan futbolu tarixində ən yaxşı məşqçilərdən biri hesab olunan, hücumçu mövqeyində çıxış edən azərbaycanlı keçmiş futbolçu və məşqçi. SSRİ İdman ustası (1966). Azərbaycan SSR-nin Əməkdar məşqçisi (1990). Qarabağ və Neftçi klublarının keçmiş baş məşqçisi, Elxan Abdullayevin atasıdır.

 Karyera 
Ruslan Abdullayev futbolçu karyerasına 19 yaşında Bakının Neftyannik klubunda başlamışdır. İlk 3 mövsümdə 13 oyun keçirmişdir. Bundan sonra aşağı liqa təmsilçisi Dinamo Kirovabad klubunda və daha sonra yenidən karyerasını Neftyannikdə davam etdirdi. 1 il sonra keçmiş klubu Dinamoya qayıtsa da 1969-cu ildə yenidən Neftçiyə qoşulan Ruslan Abdullayev 1972-ci ildə elə bu klubun heyətində peşəkar karyerasını bitirmişdir.

1974-cü ildə Neftçinin məşqçisi oldu, lakin burada yalnız bir mövsüm işlədi. 1978-1979-cu illərdə Neftçinin baş məşqçisi Gennadi Bondarenkonun köməkçisi vəzifəsində çalışdı. Onun gedişindən sonra Ruslan Abdullayev də komandanı tərk etdi.

1982-ci ildə Abdullayev ilk dəfə baş məşqçi olaraq Araz Naxçıvan komandasına rəhbərlik etməyə başladı və 1 il Arazın baş məşqçisi kimi çalışdı. Daha sonra SSRİ dağılmadan öncə 5 il keçmiş klubu Neftçidə baş məşqçi kimi fəaliyyət göstərdi.

80-ci illərin sonunda bir müddət Əlcəzairdə işlədikdən sonra 90-cı illərdə Tovuzun Turan, Mərdəkanın Fərid və Dinamo Bakı klublarına rəhbərlik etdi.

1994-1995-ci illər sezonunda Azərbaycanlı biznesmen Marat Manafovun sahibi olduğu Slovakiya çempionatının 3-cü liqasında mübarizə aparan Pyeştyani klubunda çalışdı. Onun rəhbərliyi altında klub 2-ci liqaya yüksəlməyi bacarsa da yeni mövsümün başlamasına az qalmış M.Manafov ilə birlikdə klubdan ayrıldı.

1997-ci ildə yenidən Neftçinin baş məşqçisi təyin olundu. Neftçi məhz onun rəhbərliyi ilə ilk dəfə UEFA Çempionlar Liqasında çıxış etmək imkanı qazandı. 1-ci təsnifat mərhələsindən yarışa qatılan Neftçinin rəqibi isə Polşa təmsilçisi Vidzev Lodz klubu idi. Bütün məşqçilər heyətinin səylərinə baxmayaraq, layiqli oyun göstərə bilməyən Neftçinin UEFA Çempionlar Liqasındakı debütü heç də uğurlu alınmır. Belə ki Tofiq Bəhramov adına Respublika Stadionunda keçirilən ilk qarşılaşmada rəqibinə 0-2 hesabı ilə məğlub olan Neftçi səfərdə 0-8 hesabı ilə məğlub edilir.

Neftçidən ayrıldıqdan sonra mövsümün ortasından etibarən Gəncənin Kəpəz klubunun sükanı arxasına keçən Abdullayev, sezonun sonunda klubu Azərbaycan çempionatının qalibi etməyi bacardı.

1999-2000-ci illər sezonunda Türkiyəyə yollanan Ruslan Abdullayev yerli çempionatda çıxış edən Ərzurumsporun baş məşqçisi təyin olundu. Lakin həmin mövsüm Qalatasarayla oyunda komandasının 0-7 hesablı məğlubiyyətindən sonra istefa verdiАзербайджанские футболисты взяли реванш в «Аду»  .

Həyat yoldaşının vəfatından 40 gün sonra 30 yanvar 2002-ci ildə insultdan vəfat etdi.

Oğlu — Elxan Abdullayev peşəkar futbolçu və məşqçidir.

 İstinadlar 

 Xarici keçidlər 
 TFF saytında profili

Kateqoriya:SSRİ futbolçuları
Kateqoriya:Neftçi PFK oyunçuları
Kateqoriya:Kəpəz PFK oyunçuları
Kateqoriya:Azərbaycan futbol məşqçiləri
Kateqoriya:Kəpəz PFK məşqçiləri
Kateqoriya:Neftçi PFK məşqçiləri
Kateqoriya:Bakıda doğulanlar
Kateqoriya:SSRİ futbol məşqçiləri
Kateqoriya:Bakıda vəfat edənlər
Kateqoriya:SSRİ idman ustaları
Kateqoriya:SSRİ idman ustaları
Kateqoriya:Azərbaycan SSR əməkdar məşqçiləri